АҞӘА, рашәара 25 – Sputnik. Аԥсны ауааԥсыра COVID-19 рацәыхьчаразы аоперативтә штаб атәыла аиҳабыра рахь абжьгара ҟанаҵоит атәылаҟны агәырӷьаратә уснагӡатәқәа аанкылазарц, азыӡба рыдыркылеит рашәара 25 рзы имҩаԥыргаз аилатәара ашьҭахь. Аоперштаб ирыдыркылаз ақәҵара атәы иҳәеит агәабзиарахьчара аминистр Едуард Быҭәба. Абри атәы аанацҳауеит агәабзиарахьчара апресс-маҵзура.
"Ҳтәыла аиҳабыреи акоординациатә штаби рахь аҳәара ҟаҳҵоит акоронавирус аҽарцәгьара иахҟьаны Аԥсны аамҭала иаанкылазарц агәырӷьаратә уснагӡатәқәа, ачарақәа, азееиԥшкрыфарҭақәа уахынла русура ҳәаақәҵазарц. Убри аан асанитартә ԥҟарақәа ишрықәнаҟәо агәаҭарақәа рзы Асанитартә-епидемиологиатә маҵзура аусура арӷәӷәоит", - иҳәеит Быҭәба.
Асанитартә-епидемиологиатә маҵзура аусзуҩцәа ирҳәеит акурортә қалақьқәа рҟны русура еиҳа ахылаԥшра шарҭо.
Аоперштаб аилатәараҿы иара убас иалацәажәеит аҳақьымцәа ашәарацҵақәа рыҭара азҵаара. Аковид ҟәшаҿы аус руеит 550-ҩык аҳақьымцәа.
Быҭәба иажәақәа рыла, Аԥсны агәабзиарахьчара аминистрра Урыстәылатәи агәабзиарахьчара аминистрра ахь аҳәара ҟанаҵоит рҳақьымцәа аҷаԥшьаразы иаарышьҭларц.
Рашәарамза аҽеиҩшамҭа инаркны Аԥсны аҿкычымазара аҽарцәгьо иалагеит.
Иара убас шәаԥхьар ҟалоит: